รายการเดินหน้าประเทศไทย : มติคณะรัฐมนตรีฉบับประชาชน ออกอากาศ วันอังคารที่ 6 มีนาคม 2561
คณะรัฐมนตรีมีมติเห็นชอบการขยายผลธนาคารปูม้าเพื่อ“คืนปูม้าสู่ทะเลไทย” ไปสู่ชุมชนอื่น ๆ อย่างรวดเร็วในชุมชนชายฝั่ง จำนวน 500 ชุมชน ในระยะเวลา 2 ปี 
มุ่งหวังจะเพิ่มจำนวนลูกปูม้าในธรรมชาติให้มากขึ้น และชาวประมงจะมีรายได้เพิ่มขึ้นจากการปล่อยไข่ปูม้าจากแม่ปูม้าได้เดือนละ 100 ตัว คาดว่าจะมีลูกปูม้าเพิ่มขึ้น 0.1 - 1 ล้านตัว จะทำให้มีรายได้จากการขยายปูม้า 2.5 ล้านบาท/ชุมชน/เดือน และหากขยายผลมากกว่า 1,000 ชุมชน จะมีมูลค่าถึง 2,500 ล้านบาท/เดือน 

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการพัฒนาผู้มีบัตรสวัสดิการแห่งรัฐ) โดยมีสาระสำคัญเพื่อส่งเสริมการจ้างงาน สร้างอาชีพ เพิ่มรายได้ หลักการคือ นายจ้างที่เป็นบริษัทหรือห้างหุ้นส่วนนิติบุคคล สามารถนำรายจ่ายค่าจ้างที่ได้จ่ายให้แก่ลูกจ้างผู้มีบัตรสวัสดิการแห่งรัฐ มาลดหย่อนภาษีเงินได้นิติบุคคลได้เป็นจำนวน 1.5 เท่าของค่าจ้างที่จ่ายให้แก่ลูกจ้างผู้มีบัตรสวัสดิการแห่งรัฐ ภายในกรอบระยะเวลาบัญชีที่เริ่มในหรือหลังวันที่ 1 มกราคม 2561 แต่ไม่เกินวันที่ 31 ธันวาคม 2562

คณะรัฐมนตรีมีมติเห็นชอบร่างพระราชกำหนดการบริหารจัดการการทำงานของคนต่างด้าว (ฉบับที่ ..) พ.ศ. .... และร่างพระราชกำหนดแก้ไขเพิ่มเติมพระราชบัญญัติคนเข้าเมือง พ.ศ.2522 พ.ศ. .... รวม 2 ฉบับ เพื่อให้คนต่างด้าวที่เข้ามาทำงาน การรับคนต่างด้าวเข้าทำงาน ให้ง่ายและสะดวกยิ่งขึ้น โดยไม่บังคับใช้ร่างพระราชกำหนดกับแรงงานต่างด้าวที่มีความรู้ความสามารถ ลดขั้นตอนการขออนุญาตเปลี่ยนงานหรือนายแจ้งเป็นเพียงการแจ้งเพื่อทราบ และ แรงงานต่างด้าวมีสิทธิกำหนดว่าต้องการทำงานที่ไหนและอาศัยที่ไหน